b'\n_START_ARTICLE_\nBitka za Ljubljano (1442)\n_START_SECTION_\nZgodovina\n_START_PARAGRAPH_\nPo kon\xc4\x8danem prvem delu vojne in preteklem premirju so Celjani v aprilu ali maju zbrali novo vojsko ter se odpravili nad Ljubljano. Celjsko vojsko je vodil Ulrik II. Celjski, sin celjskega grofa Friderika II., pri \xc4\x8demer se mu je pridru\xc5\xbeil tudi vojvoda Albreht Habsbur\xc5\xa1ki, ki se je obrnil proti svojemu bratu, cesarju Frideriku III. Habsbur\xc5\xa1kemu._NEWLINE_Celjani so bili dobro pripravljeni za obleganje, saj so s seboj pripeljali te\xc5\xbeke oblegovalne stroje, mo\xc5\xbenarje, topove in pu\xc5\xa1ke kremenja\xc4\x8de. Kljub temu pa ljubljansko obzidje ni popustilo, zaradi \xc4\x8desar so Celjani na kresni ve\xc4\x8der ob dnevu sv. Janeza Krstnika (24. junija) prekinili obleganje in se preusmerili proti Novemu mestu. Po ve\xc4\x8d kot enomese\xc4\x8dnem obleganju so Celjani tako opustili obleganje, poru\xc5\xa1ili Apfaltrerjev stolp (v lasti mestnega glavarja in poveljnika obrambe Jurija Apfaltrerja) in opusto\xc5\xa1ili okolico mesta. V kroniki celjskih grofov je tako zapisano: Item es kam ein ritter gennadt J\xc3\xb6rg Apfaltrer gen Laibach in die stadt, als man sich daf\xc3\xbcr schlug; der was hauptmann darin. Der hett einen thurn vor der stadt Laibach gelegen; der ward angewunnen und gantz ausgebrandt und etwo viel angebrochen..._NEWLINE_Za zasluge in uspe\xc5\xa1no obrambo je cesar Friderik podelil me\xc5\xa1\xc4\x8danom privilegija: pri pe\xc4\x8datenju so lahko uporabili rde\xc4\x8di vosek ter za vse ve\xc4\x8dne \xc4\x8dase je bil me\xc5\xa1\xc4\x8danom odpu\xc5\xa1\xc4\x8den hi\xc5\xa1ni davek (veljal le za lastnike obstoje\xc4\x8dih hi\xc5\xa1, pri \xc4\x8demer so v zameno morali enkrat letno pla\xc4\x8dati t. i. patidenk krajcar).'